CELEX: 32012D0447
Language: sl
Date: 2012-07-24 00:00:00
Title: 2012/447/EU: Izvedbeni sklep Sveta z dne 24. julija 2012 o dovoljenju Danski, da uvede poseben ukrep, ki odstopa od člena 75 Direktive 2006/112/ES o skupnem sistemu davka na dodano vrednost

28.7.2012   
            
            
               SL
            
            
               Uradni list Evropske unije
            
            
               L 202/24
            
         IZVEDBENI SKLEP SVETA
   z dne 24. julija 2012
   o dovoljenju Danski, da uvede poseben ukrep, ki odstopa od člena 75 Direktive 2006/112/ES o skupnem sistemu davka na dodano vrednost
   (2012/447/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije,
   ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost (1) in zlasti člena 395(1) Direktive,
   ob upoštevanju predloga Evropske komisije,
   ob upoštevanju naslednjega:
   
               (1)
            
            
               V dopisu, ki ga je Komisija evidentirala 5. septembra 2011, je Danska zaprosila za dovoljenje za uporabo ukrepa, ki odstopa od določb Direktive 2006/112/ES v zvezi s pravico do odbitka vstopnega davka.
            
         
               (2)
            
            
               Komisija je z dopisom z dne 14. marca 2012 obvestila druge države članice o zahtevi Danske. Komisija je z dopisom z dne 15. marca 2012 obvestila Dansko, da ima na voljo vse informacije, potrebne za presojo zahteve.
            
         
               (3)
            
            
               V skladu z Direktivo 2006/112/ES trenutno velja, da lahko davčni zavezanec, ki lahko tovorno vozilo z največjo dovoljeno maso do treh ton pri danskih organih registrira izključno za poslovne namene, v celoti odbije vstopni davek na strošek nakupa in tekoče stroške vozila. Če se tako vozilo pozneje uporabi za zasebne namene, davčni zavezanec izgubi pravico do odbitka DDV na strošek nakupa vozila.
            
         
               (4)
            
            
               Ker ta sistem predstavlja težko breme za davčnega zavezanca in davčno upravo, so danski organi zahtevali dovoljenje za uporabo posebnega ukrepa, ki odstopa od člena 75 Direktive 2006/112/ES. Ta ukrep bi davčnim zavezancem, ki so vozilo registrirali izključno za poslovne namene, omogočil, da vozilo uporabljajo za zasebne namene in izračunajo obdavčljivi znesek v skladu s členom 75 Direktive 2006/112/ES na podlagi dnevnega pavšala, namesto da izgubijo pravico do odbitka DDV na strošek nakupa vozila.
            
         
               (5)
            
            
               Ta poenostavljena metoda izračuna pa bi bila omejena na 20 dni za zasebno uporabo v vsakem koledarskem letu, pavšalni znesek DDV, ki ga je treba plačati, pa znaša 40 DKK za vsak dan zasebne uporabe. Ta znesek je določila danska vlada na podlagi analize nacionalne statistike.
            
         
               (6)
            
            
               Ukrep, ki se bo uporabljal za lahka tovorna vozila z največjo dovoljeno maso do treh ton, bi poenostavil izpolnjevanje obveznosti plačila DDV davčnih zavezancev, ki vozilo, registrirano za poslovne namene, občasno uporabljajo za zasebne namene. Davčni zavezanec pa bi lahko tovorno vozilo še vedno lahko registriral za poslovno in zasebno uporabo. S tem bi davčni zavezanec izgubil pravico do odbitka DDV na nakup vozila, vendar ne bi plačeval dnevnega pavšala za vsako zasebno uporabo.
            
         
               (7)
            
            
               Uvedba ukrepa, ki zagotavlja, da davčni zavezanec, ki vozilo, registrirano za poslovno uporabo, občasno uporablja za zasebne namene, ni v celoti prikrajšan za pravico do odbitka vstopnega davka na navedeno vozilo, bi bila v skladu s splošnimi pravili o odbitku iz Direktive 2006/112/ES.
            
         
               (8)
            
            
               Odobritev bi morala veljati za določen čas in bi se morala izteči 31. decembra 2014. Na podlagi izkušenj, pridobljenih do navedenega datuma, bi bilo treba oceniti, ali je odstopanje še upravičeno ali ne.
            
         
               (9)
            
            
               Ukrep bo imel učinek na skupni znesek davčnih prihodkov zadevne države članice, pobranih v fazi končne potrošnje, le v zanemarljivi meri in nima vpliva na lastna sredstva Unije, pridobljena z DDV –
            
         SPREJEL NASLEDNJI SKLEP:
   Člen 1
   Z odstopanjem od člena 75 Direktive 2006/112/ES, lahko Danska, kadar davčni zavezanec lahko tovorno vozilo, ki je bilo registrirano izključno za poslovne namene, uporablja za zasebne namene ali namene svojih zaposlenih ali na splošno za druge namene, ki niso nameni njegove poslovne dejavnosti, določi obdavčljivi znesek na podlagi pavšala za vsak dan takšne uporabe.
   Pavšal na dan iz prvega odstavka znaša 40 DKK.
   Člen 2
   Ukrep iz člena 1 se uporablja samo za lahka tovorna vozila z največjo dovoljeno skupno maso treh ton.
   Ta ukrep se ne uporablja, kadar zasebna uporaba presega 20 dni na koledarsko leto.
   Člen 3
   Ta sklep preneha veljati 31. decembra 2014.
   Člen 4
   Ta sklep je naslovljen na Kraljevino Dansko.
   
      V Bruslju, 24. julija 2012
      
         
            Za Svet
         
         
            Predsednik
         
         A. D. MAVROYIANNIS
      
   
   
      (1)  UL L 347, 11.12.2006, str. 1.